1.

odporúča Rade a podpredsedovi Komisie/vysokému predstaviteľovi Únie pre zahraničné veci a bezpečnostnú politiku: a) opätovne potvrdiť silnú podporu územnej celistvosti, zvrchovanosti a nezávislosti Ukrajiny v rámci jej medzinárodne uznaných hraníc; poskytnúť Ukrajine všetku potrebnú materiálnu, vojenskú, finančnú a humanitárnu pomoc byť pripravení prispieť v čo najväčšej miere na obnovu krajiny po vojne, keďže demokracia a sloboda závisia od prosperity a hospodárskej stability; vytvoriť právny nástroj, ktorý by umožnil konfiškáciu zmrazeného ruského majetku a finančných prostriedkov a ich použitie na odškodnenie a obnovu Ukrajiny; b) stavať na odhodlaní a jednote, ktoré sa preukázali na začiatku vojny proti Ukrajine, a urýchlene plniť svoje spoločné ambície; dosiahnuť skutočný pokrok v zahraničnej politike a obrannej spolupráci na úrovni Únie, ako sa uvádza vo vyhlásení z Versailles a v záveroch Rady z 24. a 25. marca 2022; c) súhlasiť s tým, aby sa PK/VP ex officio zúčastňoval na formátoch rokovaní iniciovaných alebo vedených členskými štátmi EÚ; d) zaviesť hlasovanie kvalifikovanou väčšinou v určitých oblastiach zahraničnej politiky, ktoré sa už stanovuje v zmluvách, napríklad pokiaľ ide o prijímanie osobných sankčných režimov EÚ, a usilovať sa o rozšírenie hlasovania kvalifikovanou väčšinou na zahraničnú poliitku v Rade s cieľom zvýšiť účinnosť zahraničnej politiky EÚ; e) zabezpečiť, aby členské štáty dodržiavali zásady zmlúv EÚ, najmä článok 24 Zmluvy o EÚ, v ktorom sa uvádza, že „členské štáty aktívne a bezpodmienečne podporujú zahraničnú a bezpečnostnú politiku Únie v duchu lojálnosti a vzájomnej solidarity“; f) čo najskôr dosiahnuť rýchly pokrok pri vytváraní obrannej únie s ambicióznejšími krátkodobými, strednodobými a dlhodobými cieľmi vykonaním konkrétnych činností stanovených v strategickom kompase, ktorý by slúžil ako východiskový bod na realizáciu spoločnej obrany EÚ v súlade s ustanovením v článku 42 ods. 2 Zmluvy o EÚ; g) zintenzívniť spoluprácu s podobne zmýšľajúcimi partnermi na celom svete, najmä s transatlantickými spojencami NATO, s cieľom zachovať čo najsilnejšiu jednotu pri obrane medzinárodného poriadku založeného na pravidlách, a tým podporovať a obhajovať mier, demokratické zásady a dodržiavanie ľudských práv a zabezpečiť, aby hospodárska závislosť neprevážila nad ochranou ľudských práv a hodnôt, za ktorými stojí Únia; osobitne zdôrazňovať takúto spoluprácu s krajinami globálneho Juhu a na tento účel využívať rozvojovú spoluprácu a stratégiu Global Gateway; zdôrazňovať potrebu medzinárodnej spolupráce v otázkach potravinovej bezpečnosti; h) zriadiť pravidelnú radu ministrov obrany EÚ; i) dosiahnuť, aby sa strategická autonómia Únie stala všeobecným cieľom vo všetkých oblastiach a základným a holistickým prístupom k jej zahraničnej, bezpečnostnej a obrannej politike a vonkajšej činnosti, aby mohla v prípade potreby konať samostatne a s partnermi, ak je to možné, a tým jej umožniť zohrávať dôležitú úlohu na medzinárodnej scéne; vytvoriť nástroje na boj proti hospodárskemu nátlaku a na čo najskoršie dosiahnutie potravinovej sebestačnosti a úplnej bezpečnosti dodávok energie s cieľom znížiť energetickú závislosť; ďalej zabezpečiť, aby boli dodávateľské reťazce diverzifikované s cieľom čeliť strategickej závislosti od surovín; v tejto súvislosti zabezpečiť, aby existovala aj reciprocita v oblasti investičnej a obchodnej politiky; j) spolupracovať so spojencami a partnermi na riešení sekundárnych dôsledkov agresie Ruska voči Ukrajine vrátane potravinovej bezpečnosti v krajinách mimo EÚ, najmä v susedstve Únie; k) bojovať proti propagande a dezinformačným kampaniam v Únii a jej susedstve a bojovať proti nim a posilniť spoluprácu s partnermi v kandidátskych a potenciálnych kandidátskych krajinách EÚ a na celom svete, a to aj urýchleným vytvorením potrebných právnych a technických schopností na to, aby sa tak stalo, s cieľom bojovať proti škodlivému zahraničnému zasahovaniu, ako je zasahovanie Ruska pred útočnou vojnou proti Ukrajine a počas nej; posilniť kapacity pracovnej skupiny Európskej služby pre vonkajšiu činnosť East StratCom; viesť proaktívnu, viacjazyčnú strategickú komunikačnú politiku;